Okresná prokuratúra Poprad 
Štefánikova 11, 058 01 Poprad 1 	

Sp. zn. : 1 Pv 622/12/7706	Poprad, 3.5.2013
EEČ : 2-57-54-2013

U Z N E S E N I E

Trestná vec:	obvinený XXXXX  
Prečin:	Poškodzovanie cudzej veci podľa § 245 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Poprad
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 2 920,00 € 
b.	Peňažná suma určená na všeobecne prospešné účely: 75,00 € 
c.	Konkrétny adresát peňažnej sumy určenej na všeobecne prospešné účely: Onkológia – rádioterapia XXXXX, n.f., so sídlom Mnoheľova 2, 058 45 XXXXX, IČO: 31969089 
d.	Suma odovzdaná štátu na peňažnú pomoc obetiam trestnej činnosti: 75,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou XXXXX
dňa 25.05.2012 v čase od 02.00 hod. do 09.00 hod. v priestoroch pohostinského zariadenia XXXXX, XXXXX spoločne s XXXXX po predchádzajúcom vzájomnom nedorozumení začali obaja rozbíjať a poškodzovať zariadenie podniku a to drevené stoly, lavice, stoličky, barový pult, kvetináče s bonsajmi, obrazy, väčšie množstvo sklenených pohárov, porcelánové sošky, pričom poškodili steny podniku a dvoje vchodových dverí, čím spôsobili XXXXX, nar. XXXXX, trvale bytom XXXXX XXXXX škodu v celkovej výške 5.841,61 €. 

Odôvodnenie: 
	Uznesením povereného príslušníka Obvodného oddelenia PZ XXXXX sp. zn. XXXXX zo dňa 04.09.2012 bolo začaté trestné stíhanie pre prečin poškodzovania cudzej veci podľa § 245 ods. 1, ods. 2 písm. a/ Trestného zákona, na tom skutkovom základe, ako je to uvedené vo výrokovej časti uznesenia. 

	Poverený príslušník PZ Obvodného oddelenia PZ XXXXX ďalším uznesením sp. zn. XXXXX z 31.10.2012 vzniesol obvinenie XXXXX a XXXXX pre prečin poškodzovania cudzej veci podľa § 245 ods. 1, ods. 2 písm. a/ Trestného zákona formou spolupáchateľstva podľa § 20 Trestného zákona, ktorého sa mali dopustiť tak, ako je to uvedené vo výrokovej časti uznesenia. 

	Preskúmaním príslušného spisového materiálu som zistil, že v predmetnej veci sa koná o prečine, na ktorý zákon stanovuje trest odňatia slobody až na tri roky, teda neprevyšuje hranicu stanovenú v ustanovení § 220 ods. 1 Trestného poriadku. 

	Obvinený XXXXX a poškodený XXXXX uzavreli dňa 08.04.2013 na Okresnom súde v Poprade za prítomnosti probačného a mediačného úradníka dohodu o zmieri, v rámci ktorej obvinený slobodne, vážne, zrozumiteľne a určito vyhlásil, že spáchal skutok, za ktorý je stíhaný a poškodenému nahradil škodu vo výške 2.920 €, ktorá tvorí polovicu z celkovej škody 5.841,61 €, ktorá poškodenému vznikla. 

	Poškodený XXXXX prehlásil, že so zmierom súhlasí, uhradenie škody obvineným v uvedenom rozsahu potvrdil a zároveň vyhlásil, že zmier uzatvárajú slobodne, vážne a určito, pričom žiadne ďalšie nároky si voči obvinenému XXXXX neuplatňuje. 

	Obvinený XXXXX zložil na účet Okresnej prokuratúry XXXXX číslo účtu 7000063265/8180 dňa 08.04.2013 peňažnú sumu vo výške 150,- € určenú na všeobecnú prospešné účely, v ktorej 50 % podiel vo výške 75,- € poukázal na peňažnú pomoc poškodeným trestnými činmi a 50 % podiel vo výške 75,- € poukázal Onkológii - rádioterapii XXXXX, n. f. so sídlom Mnoheľova 2, 058 45 XXXXX, IČO: 31969089. Táto suma je primeraná závažnosti spáchaného prečinu, osobe obvineného a jeho finančným možnostiam. Obvinený je zamestnaný vo firme PP Security na ul. Letnej v Poprade a zároveň je aj študentom Strednej odbornej školy vo Svite. Vlastní osobné motorové vozidlo zn. Mazda, nevlastní žiadne nehnuteľnosti. 

	Obvinený a poškodený s týmto spôsobom vybavenia vyslovili súhlas. 

	Podľa § 220 ods. 1 Trestného poriadku, v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený: 

a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, 

b/ nahradil škodu pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a 

c/ zložil na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu. 

	Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho majetkové pomery, možno považovať takýto spôsob rozhodnutia za dostačujúci. 

	Obvinený XXXXX nebol doposiaľ súdne trestaný, ani postihnutý za priestupok. Z miesta bydliska je zhodnotený všeobecne. 

	S poukazom na povahu a závažnosť spáchaného činu, na mieru akou bol prečinom dotknutý verejný záujem, na osobu obvineného a na jeho osobné a majetkové pomery som dospel k záveru, že boli splnené všetky zákonom stanovené podmienky na schválenie zmieru a zastavenie trestného stíhania podľa § 220 ods. 1 Trestného poriadku a takýto spôsob rozhodnutia považujem za dostačujúci. 

	Preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie: 
Proti výroku o zastavení trestného stíhania je prípustná sťažnosť, ktorú možno podať do 3 dní odo dňa oznámenie tohto uznesenia na Krajskú prokuratúru v Prešove, prostredníctvom Okresnej prokuratúry XXXXX. Sťažnosť má odkladný účinok (§ 215 ods. 6 Trestného poriadku).

JUDr. Karol Daniel
prokurátor